## Odluka Ustavnog suda Republike Hrvatske broj: U-IIIA-6474/2010 od 12. svibnja 2011.

### NN 62/2011 (6.6.2011.), Odluka Ustavnog suda Republike Hrvatske broj: U-IIIA-6474/2010 od 12. svibnja 2011.

USTAVNI SUD REPUBLIKE HRVATSKE

1397

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Mato Arlović, Marko Babić, Davor Krapac, Ivan Matija i Duška Šarin, članovi Vijeća, odlučujući o ustavnoj tužbi koju je podnio B. L. iz Z., na sjednici održanoj 12. svibnja 2011. jednoglasno je donio

ODLUKU

I. Ustavna tužba se usvaja.

II. Županijski sud u Zadru dužan je donijeti odluku u predmetu koji se vodi pred tim sudom, pod poslovnim brojem: Gž-3361/10 u najkraćem mogućem roku, ali ne duljem od šest mjeseci, računajući od prvog idućeg dana od dana objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe, B. L. iz Z., određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.) u iznosu od 13.300,00 kn.

IV. Naknada iz točke II. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositelj je podnio 25. studenoga 2010. Ustavnom sudu ustavnu tužbu na temelju odredbe članka 63. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon), zbog povrede prava na suđenje u razumnom roku zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.), a radi dugotrajnosti parničnog postupka koji se vodio pred Općinskim sudom u Zadru pod brojem: P-2842/03. U trenutku podnošenja ustavne tužbe spis se vodio pred Vrhovnim sudom Republike Hrvatske (u daljnjem tekstu: Vrhovni sud). U trenutku donošenja ove odluke postupak u povodu revizije pred Vrhovnim sudom je okončan.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe i uvida u presliku spisa Općinskog suda u Zadru broj: P-2842/03 utvrdio sljedeće pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava.

Parnični postupak pokrenut je 10. listopada 2003. pred Općinskim sudom u Zadru tužbom podnositelja protiv tuženika, T. d.o.o., Z., radi predaje posjeda i isplate.

Podneskom od 3. studenoga 2003. podnositelj se očitovao, a podneskom od 13. studenoga 2003. predložio je donošenje privremene mjere.

Prvo ročište održano je 25. studenoga 2003.

Podneskom od 16. prosinca 2003. podnositelj je predložio očevid na licu mjesta uz vještaka.

Rješenjem suda od 22. prosinca 2003. određen je očevid na licu mjesta za 9. veljače 2004.

Dana 9. veljače 2004. sastavljen je zapisnik o provedenom očevidu.

Rješenjem suda od 17. ožujka 2004. određena je privremena mjera.

Protiv tog rješenja tuženik je 24. ožujka 2004. podnio žalbu te se podneskom istog nadnevka očitovao na dosadašnji tijek postupka.

Podneskom od 6. travnja 2004. podnositelj je predložio donošenje rješenja o osiguranju.

Rješenjem suda od 8. travnja 2004. obustavljen je postupak po prijedlogu podnositelja za donošenje rješenja o osiguranju.

Rješenjem Županijskog suda u Zadru od 13. travnja 2004. odbijena je žalba tuženika podnijeta protiv rješenja kojim je određena privremena mjera.

Dopuna nalaza i mišljenja vještaka dostavljena je sudu 7. svibnja 2004.

Ročišta su održana 18. svibnja 2004., 30. lipnja 2004. i 14. rujna 2004.

Na ročištu održanom 24. rujna 2004. zaključena je glavna rasprava i donijeta prvostupanjska presuda.

Žalbu protiv prvostupanjske presude tuženik je podnio 26. listopada 2004., a podnositelj 28. listopada 2004.

Odgovor na žalbu tuženik i njegov punomoćnik dostavili su 25. studenoga 2004.

Županijski sud u Zadru donio je 23. svibnja 2007. presudu broj: Gž-1833/04.

Dana 8. kolovoza 2007. podnositelj je izjavio reviziju.

Dopisom od 19. listopada 2007. Općinski sud u Zadru pozvao je podnositelja radi dostavljanja dokaza o primitku drugostupanjske presude.

Odgovor na reviziju tuženik je dao 15. studenoga 2007.

Ustavna tužba podnesena je 25. studenoga 2010.

Prijedlog za ponavljanje postupka podnositelj je podnio 14. prosinca 2007.

Rješenjem Vrhovnog suda broj: Rev-1288/07-2 od 15. prosinca 2010. djelomično je ukinuta drugostupanjska presuda i predmet je vraćen Županijskom sudu u Zadru na ponovno suđenje.

Postupak se nastavio voditi pred Županijskim sudom u Zadru pod brojem: Gž-3361/10.

Ustavna tužba je osnovana.

3. Svoju odluku Ustavni sud obrazlaže sljedećim utvrđenjima:

3.1. DULJINA SUDSKOG POSTUPKA

Ustavna tužba podnesena je 25. studenoga 2010., a do tog dana parnični postupak nije bio okončan odnosno isti se u povodu revizije nalazio na Vrhovnom sudu. U međuvremenu je Vrhovni sud odlučio o reviziji i predmet vratio Županijskom sudu u Zadru na ponovno suđenje.

Postupak, u odnosu na koji se traži zaštita prava na suđenje u razumnom roku, još je u tijeku pred Županijskim sudom u Zadru. U konkretnom slučaju pravno relevantno razdoblje, koje ovaj sud razmatra, završava danom donošenja ustavnosudske odluke u ovom predmetu, a do tog dana postupak je trajao sedam (7) godina, sedam (7) mjeseci i dva (2) dana.

3.2. POSTUPANJE NADLEŽNOG SUDA

Ustavni sud je utvrdio da se u razmatranom, pravno relevantnom razdoblju, postupak vodio pred sudovima sva tri stupnja. Postupak je u tijeku ponovno pred Županijskim sudom u Zadru.

3.3. PONAŠANJE PODNOSITELJA USTAVNE TUŽBE (TUŽITELJA U PARNIČNOM POSTUPKU)

Podnositelj ustavne tužbe, kao tužitelj u parničnom postupku, prema ocjeni Ustavnog suda nije pridonio duljini trajanja parničnog postupka.

3.4. SLOŽENOST SUDSKOG PREDMETA

Iz dosadašnjeg tijeka postupka proizlazi da se u konkretnom slučaju ne radi o osobito složenom predmetu.

OCJENA USTAVNOG SUDA

4. Ustavni sud utvrđuje da se postupak u pravno relevantnom razdoblju vodio u trajanju više od sedam godina i još uvijek nije okončan. Stoga, Ustavni sud ocjenjuje da je povrijeđeno pravo podnositelja da neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Stoga je, u smislu članka 63. stavka 2. Ustavnog zakona, donesena odluka kao pod točkama I. i II. izreke ove odluke.

5. Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

6. Odluka o objavi (točka V. izreke) temelji se na odredbama članka 29. Ustavnog zakona.

7. Predsjednik Županijskog suda u Zadru dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-6474/2010

Zagreb, 12. svibnja 2011.

USTAVNI SUD REPUBLIKE HRVATSKE

Predsjednica Vijeća

Snježana Bagić, v. r.

Odluka, NN 62/2011-1397